Document ID: /roh_data/filtered/fineweb-2-filterrobots_roh.jsonl.gz/18839

- Probabel na datti nagins survivents pli sut las ruinas da la punt.
- La regenza taliana fa per part responsabla l’Uniun europeica – cun las obligaziuns da spargnar manchian ils daners.
- Ma er il «movimento 5 Stelle» ha impedì che las punts en la regiun da Genua vegnan sanadas.
Cun fin a 20 unfrendas che pudessan esser sut las ruinas, quinta il procuratur public responsabel. Ed entant han las autoritads curregì il dumber uffizial da las unfrendas – sin 38. Per quellas duai dar la sonda ina sepultura, ed era ina malencurada naziunala.
Reglas da deficits impedeschan investiziuns
Il minister dal intern talian Matteo Salvini ha fatg responsabla l’Uniun europeica e sias restricziun da spargnar per la mancanza da daners per far sanaziuns. L’UE ha refusà las reproschas. Ils stadis commembers hajan sezs da metter prioritads nua ch’els vulan investir e Brüssel haja gia fatg attent l’Italia d’investir en l’infrastructura. Per la perioda dal 2014 fin il 2020 survegn l’Italia da l’UE tut en tut 2,5 milliardas euros per vias e viafiers.
La rolla dal «movimento 5 Stelle»
Gia dapi blers onns vegn debattà sur da pussaivlas vias per sanar la rait d’autostrada en la regiun da Genua. Uschia vuleva l’interpresa «autostrade per l’Italia» sanar sezza l’infrastructura e da l’autra vart avess quella lura survegnì ina prolungaziun da la concessiun. Impedì il project ha la politica ed en emprima lingia il «movimento 5 Stelle». Uschia haja il schef Beppe Grillo scrit sin medias socialas che la punt da Morandi vegnia a tegnair segir ils proxims 50 onns. Uss han ils responsabels stizzà las communicaziuns sin las medias socialas.
RR novitads 06:00